KIRJALLINEN KYSYMYS P-1748/00

esittäjä(t): Marco Cappato (TDI) neuvostolle

(5. kesäkuuta 2000)

Aihe: Arvio yhteisistä toimista lapsikauppaa ja lasten seksuaalista hyväksikäyttöä vastaan

Neuvosto käynnisti 24.2.1997 yhteiset toimet oikeusviranomaisten yhteistyön parantamiseksi kamppailussa ihmiskauppaa ja lasten seksuaalista hyväksikäyttöä vastaan.

Jäsenvaltioiden edellytettiin lähentävän ja tarkistavan kansallista lainsäädäntöään siten, että lasten seksuaalinen hyväksikäyttö ja lapsikauppa, joka johtaa lasten seksuaaliseen hyväksikäyttöön, sekä osallisuus siihen ja sen yritys, määritellään rikokseksi. Edellytettiin että ainakin vakavissa tapauksissa päädytään vapausrangaistukseen, luovuttamiseen, rikoksen teon välineiden ja siitä saadun hyödyn takavarikointiin, rikoksentekoon käytettyjen tilojen väliaikaiseen tai lopulliseen sulkemiseen. Lisäksi toimenpide-ehdotus sisälsi seuraavan: jokainen jäsenvaltio ryhtyy tarvittaviin toimiin varmistaakseen, että tavanomaisten pakkotoimien, kuten tarkastusten ja takavarikoinnin, lisäksi olisi käytettävissä riittävästi välineitä ja tekniikkaa mainittujen rikosten tutkintaan ja saattamiseen oikeuteen. Jäsenvaltioilta edellytettiin todistajien suojelua ja uhrien ja heidän perheidensä riittävää avustamista ja mahdollisimman tiivistä oikeusviranomaisten yhteistyötä tutkinnassa ja oikeustoimissa. Yhteisten toimien luvussa 4 b todetaan, että vuoden 1999 kuluessa neuvosto tulee arvioimaan, saamansa tiedon valossa, miten jäsenvaltiot ovat suoriutuneet yhteisten toimien velvoitteista.

Onko neuvosto noudattanut yhteisissä toimissa itse asettamiaan velvoitteita? Jos on, missä määrin ja minkälaisiin toimenpiteisiin jäsenvaltiot ovat ryhtyneet mainituissa asioissa? Mikäli vastaus on ei, milloin neuvosto tekee yllä mainitun arvion? Mikäli jäsenvaltiot eivät ole ryhtyneet täyttämään velvoitteitaan, mitä neuvosto aikoo tehdä kitkeäkseen lapsikaupan?

Vastaus

(28. syyskuuta 2000)

Helmikuun 24. päivänä 1997 hyväksytyn yhteisen toiminnan jälkeen, johon arvoisa parlamentin jäsen viittaa, Euroopan unionissa on tehty useita eri aloitteita. Näistä mainittakoon esimerkiksi Amsterdamin sopimuksella muutetun Euroopan unionista tehdyn sopimuksen 29 artikla, jossa ihmiskaupan ja lapsiin kohdistuvien rikosten torjunta mainitaan erityisesti keinoina vapauteen, turvallisuuteen ja oikeuteen perustuvan alueen luomiseksi. On myös huomattava, että Europolille on annettu toimivaltaa lapsipornografian torjunnan alalla(1).

Neuvosto on lisäksi Itävallan tasavallan aloitteesta tehnyt 29. toukokuuta 2000 päätöksen Internetissä välitettävän lapsipornografian vastaisista toimenpiteistä.

Euroopan parlamentilta on saatu lausunto kyseisestä päätöksestä, jonka 6 artiklassa säädetään, että neuvosto arvioi, miltä osin jäsenvaltiot ovat täyttäneet velvoitteensa, jotka niille kuuluvat 24.2.1997 hyväksytyn yhteisen toiminnan 97/154/YOS nojalla, ja missä määrin päätöksessä ehdotetut toimet ovat osoittautuneet tehokkaiksi. Tämä arviointi suoritetaan lähitulevaisuudessa päätöksen edellyttämällä tavalla. Neuvosto ei näin ollen voi vielä arvioida jäsenvaltioiden tätä kysymystä koskevaa lainsäädäntöä.

(1) Neuvoston päätös, tehty 3. joulukuuta 1999 (1999/C 26/05 EYVL C 26, 30.1.1999, s. 21).